b'\n_START_ARTICLE_\nMadalyn Murray O\xe2\x80\x99Hair\n_START_PARAGRAPH_\nMadalyn Murray O\xe2\x80\x99Hair (alk. Madalyn Mays; 13. huhtikuuta 1919 Pittsburgh, Pennsylvania \xe2\x80\x93 29. syyskuuta 1995 San Antonio, Texas) oli yhdysvaltalainen ateistinen ajattelija. H\xc3\xa4n oli elinaikanaan hyvin kiistelty hahmo ja kuolikin henkirikoksen uhrina 76-vuotiaana. Murray O\xe2\x80\x99Hair arvosteli kirkkoa, ja h\xc3\xa4net tunnettiin karkeana ja kovasanaisena ihmisen\xc3\xa4._NEWLINE_Murray O\xe2\x80\x99Hair tuli tunnetuksi Marylandissa vuonna 1960 nostamastaan oikeusjutusta, joka liittyi uskonnon harjoittamiseen koulussa. My\xc3\xb6hemmin saman vuosikymmenen aikana Murray O\xe2\x80\x99Hair perusti American Atheists -j\xc3\xa4rjest\xc3\xb6n, jota h\xc3\xa4n itse johti pitk\xc3\xa4\xc3\xa4n. H\xc3\xa4n oli koulujen seksivalistuksen kannattaja._NEWLINE_Murray O\xe2\x80\x99Hair oli tiiviiss\xc3\xa4 yhteisty\xc3\xb6ss\xc3\xa4 poikansa Jon Garth Murrayn ja pojantytt\xc3\xa4rens\xc3\xa4 Robinin kanssa. Kaikki kolme katosivat elokuussa 1995; ruumiit l\xc3\xb6ydettiin vasta vuonna 2001, kun heid\xc3\xa4n murhaajansa David R. Waters tunnusti tekonsa sopimuksen nojalla. Waters kuoli sittemmin keuhkosy\xc3\xb6p\xc3\xa4\xc3\xa4n vankilassa. Murhissa avustanut Gary Paul Karr istuu elinkautista._NEWLINE_Murray O\xe2\x80\x99Hairin v\xc3\xa4lit vanhempaan poikaansa William J. Murrayyn olivat viile\xc3\xa4t t\xc3\xa4m\xc3\xa4n k\xc3\xa4\xc3\xa4nnytty\xc3\xa4 kristinuskoon vuonna 1980. Sek\xc3\xa4 \xc3\xa4iti ett\xc3\xa4 poika kritisoivat julkisuudessa toisiaan.'